<classify> SERIKALI haina mkakati wowote wa kudhibiti Chama cha Mawakili Tanzania TLS, bali inafanya marekebisho katika sheria ya chombo hicho ili kusimamia maadili na msingi ya chama hicho.Akijibu hoja za wabunge kabla ya Bunge kupitisha Muswada wa Sheria wa Marekebisho ya Sheria Mbalimbali Namba Nane wa Mwaka 2019, bungeni mjini Dodoma, Mwanasheria Mkuu wa Serikali AG, Profesa Adelardus Kilangi, amesema serikali inachofanya ni kuangalia maadili katika vyama na taasisi zake.Amesema chama hicho ambacho kilianzishwa mwaka 1954 kwa Sheria ya Bunge, ni muhimu kutokana na majukumu yake ambayo kimekasimiwa na serikali, hivyo ni vizuri kujua shughuli zake na kuangalia maadili ndani yake wala si kubana uhuru wake kama inavyopotoshwa na baadhi ya watu.Alisema baadhi ya watu wanadhani kwamba chama hicho kina uhuru asilimia 100 kujiamulia kinavyotaka, lakini kimeanzishwa kwa mujibu wa sheria za Bunge na kinafanya kazi muhimu zilizokasimiwa serikali kwa mujibu wa sheria.Chama hicho pamoja na kuandika na kutunza nyaraka mbalimbali za serikali, pia kinatoa viapo kwa watumishi mbalimbali, shughuli ambazo serikali imekasimu kwake, alisema.Profesa Kilangi alisema chama hicho kina umuhimu mkubwa, kwani hata majaji wanaoongoza na kutoa uamuzi kwenye kesi wanateuliwa kutoka katika chama hicho, hivyo ni muhimu serikali ikajua mwenendo wake.Akitoa maoni ya Kamati ya Katiba na Sheria, Makamu Mwenyekiti wa kamati hiyo, Najma Giga, alisema marekebisho yaliyofanyika katika sheria 14 yanatakiwa kutamka wazi ni uwiano wa namna gani utatumika kwa ajili ya kuteua mawakili wawakishi katika kanda.  <topic>: KITAIFA 